ET Euroopa Liidu Teataja C 122/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 122/08

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„SALAME PIACENTINO”

EÜ nr: IT-PDO-0117-1499-31.10.2001

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga —  Märgistus —  Riiklikud nõuded — Muud (Kontrollisüsteem)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

1. Artikli 2 esimeses lõigus tuleks lause „Vorst „Salame Piacentino” on Lombardia ja Emilia Romagna maakondades kasvatatud sigadest saadud toode.” asemel lugeda „Farmid, kus vorsti „Salame Piacentino” tootmiseks ettenähtud sigu kasvatatakse peavad asuma Lombardia ja Emilia Romagna maakondade territooriumil.” (1)

2. Artikli 2 neljandas lõigus tuleks lause „Sead peavad kaaluma vähemalt 160 kg (lubatud hälve 10 %).” asemel lugeda „Sead peavad kaaluma 160 kg (lubatud hälve 10 %).” (2)

3. Artikli 2 kuuendas lõigus tuleks sõnade „Tapamaja tõend” asemel lugeda „Tapamajast saadud dokument”. (3)

4. Artikli 3 esimeses lõigus tuleks lause „Vorst „Salame Piacentino” on toodetud artiklis 2 loetletud omadustega sigade tailihast, millele on lisatud 15–20 % ulatuses sea rasvast liha. Tailiha tükid on lõigatud mujalt kui kõhutükkidest, kuid rasvase liha alla kuuluvad pekitükid ja kõhutükid, millelt on eemaldatud pehme pekk, ning põseliha.” asemel lugeda „Vorst „Salame Piacentino” on toodetud artiklis 2 loetletud omadustega sigadest saadavast toorainest. Olenevalt kasutatavast tailihast võib kasutatava rasvase liha osakaal olla 10–30 %. Tailihana ei tohi kasutada seapea küljest lõigatud tükke, kuid rasvase liha puhul võib kasutada pekki, kurgualust osa ja kõhutükke, millelt on eemaldatud pehme pekk.” (4)

5. Artikli 4 esimeses lõigus tuleks sõnade „… 14–18 mm suuruste avadega restiga hakkmasinaga” asemel lugeda „üle 10 mm suuruse diameetriga avadega restiga hakkmasinaga”. (5)

6. Artikli 4 teises lõigus tuleks lauseosa „meresool : 27–30 % naatrium- ja/või kaaliumnitraadid : 150 ppm must terapipar : 30–40 g 100 kg kohta küüslaugu ja veini filtreeritud tõmmis : 0,5 % suhkrud : 1,5 % askorbaat E301 : 0,2 %” asemel lugeda „Kogused 100 kg värske liha kohta — naatriumkloriid: minimaalselt 1,5 kg; maksimaalselt 3,5 kg — kaaliumnitraat (E252): maksimaalselt 15 g — must või valge pipar teradena ja/või purustatult: minimaalselt 30 g; maksimaalselt 50 g — küüslaugu ja veini tõmmis: maksimaalselt 500 g; küüslauk (5–20 g), vein (0,1–0,5 l) — suhkrud: maksimaalselt 1,5 kg — kaalium-L-askorbaat (E301): maksimaalselt 200 g”. (6).

7. Artikli 4 neljandas lõigus tuleks lause „Lõpuks torgatakse traditsioonikohaselt nööriga kokku seotud vorsti „Salame Piacentino” augud.” asemel lugeda „Lõpuks torgatakse traditsioonikohaselt nööriga kokku seotud vorsti „Salame Piacentino” augud ning jäetakse vorst kuivama ruumi, mille temperatuur on 15–25 °C ja suhteline õhuniiskus jääb vahemikku 40–90 %”. (7)

8. Artikli 5 esimeses lõigus tuleks lause „Vorste „Salame Piacentino” lastakse laagerduda ruumis, mille temperatuur on 15–19 °C ja suhteline õhuniiskus jääb vahemikku 70–90 %.” asemel lugeda „Ajavahemiku jooksul, mis ei jää alla 45 päeva, arvestatuna soolamise päevast, lastakse vorsti „Salame Piacentino” laagerduda ruumis, mille temperatuur on 12–19 °C ja suhteline õhuniiskus jääb vahemikku 70–90 %.” (8)

9. Artikli 6 esimeses lõigus tuleks lauseosa „… füüsilised, keemilis-füüsikalised ja mikrobioloogilised” asemel lugeda „… organoleptilised ja keemilis-füüsikalised omadused”. (9)

10. Artikli 6 esimese lõigu esimeses alalõigus tuleks lause „Välimus: silindri kuju, erinev kaal vahemikus 400 g kuni 1 kg, mille alla 45 päeva jääv erinev laagerdumisaeg, millest sõltub ka vorsti kaal. Värvus: intensiivne punane, milles on roosakasvalged rasvatükikesed.” asemel lugeda „Välimus: silindri kuju, erinev kaal vahemikus 400 g kuni 1 kg. Lõikepind: intensiivne punane, milles on roosakasvalged rasvatükikesed.” (10)

11. Artikli 6 esimeses lõigus jäetakse välja järgmine alalõik: „Mikrobioloogilised omadused Vähim suurim Mikroobide üldsisaldus = 2,1 × 108 6,6 × 108 Micrococcaceae = 3,0 × 105 2,1 × 105 Koagulaaspositiivsed stafülokokid = < 30 < 30 Piimhappebakterid = 1,5 × 108 6,6 × 108 Enterobakterid = 18 213 Salmonella esinemine 25 g kohta = puudub (keskmine proov).” (11)

12. Artikli 6 esimese lõigu kolmandas alalõigus tuleks lause „Füüsikalis-keemilised omadused Vähim suurim Niiskus (%) = 39,59 41,64 Valk (N × 6,25) = 29,68 28,15 Rasv (%) = 25,99 25,49 Tuhk (%) = 4,98 4,71 Laktoos (ensüümmeetod) = 0,07 0,02 Kolesterool (mg/100 g) = 92 pH = 5,90” asemel lugeda „Füüsikalis-keemilised omadused MINIMAALSELT MAKSIMAALSELT Niiskus (%) 27 50 Valgud (%) 23,5 33,5 Rasvad (%) 16 35 Sool (%) 3 5 Tuhk (%) 4 6,5 Kollageen (%) 0,5 4 pH 5,4 6,5.” (12)

13. Artiklis 7 tuleks lause „Ilma et see piiraks kohustusi, mis on pandud ettevõtte ametlikule veterinaararstile – kes 30. detsembri 1992. aasta seadusandliku dekreedi nr 537 IV jaotise „Tootmise järelevalve” alusel tagab ja asjakohase järelevalve kaudu kontrollib, kas lihatooted vastavad tootja kindlaksmääratud tootmiskriteeriumidele ja eelkõige seda, kas toote koostis tegelikult vastab märgisel esitatud andmetele, kuna ta vastutab selle ülesande eest eelkõige juhul, kui kohaldatakse kaubamärgi eeskirju eespool nimetatud seadusandliku dekreedi V jaotise punktis 4 määratletud tähenduses (kaubamärgile järgneb viide siseriiklikule õigusnormile või -aktile, mis lubab selle kasutamist) – kontrollib kõnealuse tootespetsifikaadi rakendamist põllumajandus-, toiduainete ja metsandusressursside ministeerium, kes võib vorsti „Salame Piacentino” tootmise ja kaubanduse järelevalve ja kontrolli eesmärgil kasutada tootjate konsortsiumide või tootjate poolt määruse (EÜ) nr 2081/92 artikli 10 kohaselt samal eesmärgil loodud asutuste teenuseid.” asemel lugeda „Käesoleva tootespetsifikaadi rakendamist kontrollib eraõiguslik asutus, kes on selleks volitatud 20. märtsi 2006. aasta määruse (EÜ) nr 510/2006 artikli 10 kohaselt.” (13)

14. Artikli 8 esimeses lõigus tuleks lauseosa: „… Kontrollitud päritolunimetus” asemel lugeda „… Kaitstud päritolunimetus”. (14)

KOKKUVÕTE

NÕUKOGU MÄÄRUS (EÜ) nr 510/2006

„SALAME PIACENTINO”

EÜ nr: IT-PDO-0117-1499-31.10.2001

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole e forestali Aadress: Via XX Settembre 20 00187 Roma RM ITALIA Tel +39 0646455104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio della Coppa Piacentina, del Salame Piacentino, della Pancetta Piacentina a Denominazione di Origine Protetta Aadress: Via Colombo 35 29100 Piacenza PC ITALIA Tel +39 0523591260 Faks +39 0523608714 E-post: salumi.piacentini@libero.it Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Salame Piacentino”

4.2. Kirjeldus:

„Salame Piacentino” on seasoolde topitud, soolatud ja loomulikul teel laagerduda lastud toorelt tarbitav vorst. Vorsti „Salame Piacentino” tootmiseks kasutatakse sea tailiha, millele on 10–30 % ulatuses lisatud rasvast sealiha.

Lõpptootel on silindri kuju, kaal vahemikus 400 g kuni 1 kg, vorstiviil on intensiivselt punase värvusega ning selles on roosakasvalged rasvatükikesed, lõhn on iseloomulik, väga intensiivne, magusavõitu, vorstiks pressitud lihale omase aroomiga.

Valmistamiseks kasutatakse Emilia Romagna ja Lombardia maakonnas sündinud, kasvatatud ja tapetud sigade värskeid reietükke.

4.3. Geograafiline piirkond:

„Salame Piacentino” tootmispiirkond hõlmab tervet Piacenza provintsi, kuid piirdub üksnes aladega, mis jäävad merepinnast kuni 900 meetri kõrgusele ning kus valitsevad teatavad ilmastikutingimused.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, seakasvatajate, tapamajade, tootjate ja laagerdajate hallatavate spetsiaalsete registrite koostamise abil ning kontrolliasutust õigeaegselt toodetud kogustest teavitades. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod:

Vorsti „Salame Piacentino” tootmine hõlmab järgmisi etappe: liha tükeldamine, maitsestamine soola ja maitseainetega; segamine; soolde toppimine ja sidumine; laagerdamine.

Laagerdamine algab soolamisega ning peab kestma vähemalt 45 päeva.

4.6. Seos piirkonnaga:

„Salame Piacentino” suhtes kohaldatavad nõuded on seotud keskkonnatingimuste ning loodus- ja inimfaktoriga. Eelkõige on tooraine omadused piiritletud geograafilise piirkonnaga tihedalt seotud. Piirkonnas, kust tooraine pärineb, nagu osutatud punktis 4.2, on loomakasvatuse arendamine olnud seotud teravilja kasvatamise pikaajalise traditsiooniga ja väga spetsiifilise piimatööstuse töömeetoditega, mis on edendanud kohalikku seakasvatust. „Salame Piacentino” tootmine nimetatud kohas on põhjendatud punktis 4.3 määratletud mikrokeskkonna tingimustega. Keskkonnafaktorid on tihedalt seotud tootmispiirkonna eripäraga; piirkonna valdavalt jahedad ja haljendavad orud ning metsaga kaetud künkad mõjutavad oluliselt piirkonna kliimat, mis omakorda mõjutab otsustavalt ka lõpptoote omadusi.

Tooraine, toote ja nimetuse kombinatsioon on seotud sotsiaalmajandusliku arenguga asjaomases piirkonnas ning sarnaseid tingimusi on mujal raske leida.

4.7. Kontrolliasutus:

Nimi: E.CE.PA. — Ente Certificazione Prodotti Agroalimentari Aadress: Strada dell’Anselma 5 29100 Piacenza PC ITALIA Tel +39 0523609662 Faks +39 0523644447 E-post: amministrazione@ecepa.it

4.8. Märgistus:

Ringlusse lastud tootele peavad olema märgitud sõnad „Salame Piacentino”.

Nimetus „Salame Piacentino” peab märgisele olema kirjutatud selgete kustutamatute tähtedega, mis eristuvad kõigist muudest märgise elementidest, ning sellele peab järgnema väljend „Denominazione di Origine Protetta”.

Mis tahes kirjeldused, mille kasutamine ei ole sõnaselgelt lubatud, on keelatud, sh järgmised omadussõnad: tipo, gusto, uso, selezionato, scelto jms.

Siiski on lubatud lisada ettevõtja nimi, ärinimi ja kaubamärk, kui nendel ei ole ülistavat tähendust ja need ei eksita tarbijat, ning viide seafarmile, kust pärit loomadest toode on valmistatud.

(1) ELT L 93, 31.3.2006, lk 12.